La Llei 15/1990, de 9 de juliol, d'ordenació sanitària de Catalunya, constitueix el marc regulador de les accions que han de permetre fer efectiu el dret a la protecció de la salut al territori, d'acord amb els principis d'universalització, d'integració de serveis, de simplificació, racionalització, eficàcia i eficiència de l'organització sanitària, concepció integral de la salut, descentralització i desconcentració de la gestió, sectorització de l'atenció sanitària i participació comunitària.
L'article 62 de la Llei 15/1990, de 9 de juliol, va crear el Pla de Salut de Catalunya com l'instrument indicatiu i el marc de referència per a totes les actuacions públiques en la matèria, en l'àmbit de la Generalitat de Catalunya.
Al seu torn, l'article 64 d'aquesta Llei estableix que correspon al Departament de Salut formular els criteris generals de la planificació sanitària, i també fixar els objectius, els índexs i els nivells bàsics a assolir en les matèries que s'inclouen en el Pla de Salut de Catalunya.
Mitjançant el Decret de 7 de gener de 1980 es va aprovar el primer Mapa sanitari de Catalunya que a partir d'una anàlisi dels recursos i dels serveis sanitaris existents en aquell moment, va delimitar per a cada àrea de salut un desplegament territorial dels serveis necessaris.
Les propostes de planificació del desplegament d'aquest primer Mapa van portar a una profunda transformació tant de l'atenció primària que es va efectuar mitjançant el Decret 84/1985, de 21 de març, de mesures per a la reforma de l'atenció primària de salut a Catalunya, com de l'organització hospitalària que es va traduir en la creació de la Xarxa Hospitalària d'Utilització Pública, mitjançant el Decret 202/1985, de 15 de juliol.
Posteriorment, s'ha avançat en l'establiment de les xarxes d'utilització pública de centres serveis i establiments sociosanitaris i de centres serveis i establiments de salut mental, per mitjà, respectivament del Decret 242/1999, de 31 d'agost, pel qual es crea la xarxa de centres, serveis i establiments sociosanitaris d'utilització pública de Catalunya, i el Decret 213/1999, de 27 de juliol, pel qual es crea la xarxa de centres, serveis i establiments de salut mental d'utilització pública de Catalunya.
Finalment, mitjançant el Decret 378/2000, de 21 de novembre, es configura el sistema sanitari integral d'utilització pública (SISCAT) que integra totes les xarxes esmentades juntament amb els centres i establiments d'atenció primària que han d'actuar d'una manera coordinada per tal d'oferir una atenció integral a la salut dels ciutadans.
En el context actual del sistema públic de salut, l'instrument de la planificació de serveis esdevé una eina bàsica per a orientar i facilitar la presa de decisions alhora de desenvolupar i adequar els serveis a les necessitats de la població.
A aquest propòsit respon el Mapa sanitari, sociosanitari i de salut pública.
Tot i recuperar la tradició en la denominació del Mapa sanitari com a instrument de planificació estratègica dels serveis de salut amb una visió de conjunt, el nou Mapa no s'enfoca només a proposar les infraestructures necessàries en el territori i l'ordenació territorial sinó també a establir criteris de planificació per desenvolupar i adequar els serveis, amb una perspectiva de futur.
El Mapa sanitari, sociosanitari i de salut pública es configura com l'instrument de planificació mitjançant el qual el Departament de Salut determina les línies directrius per fer efectiu el desenvolupament dels serveis que conformen el sistema públic de salut i per adequar-los a les necessitats de la població, d'acord amb els objectius del Pla de Salut de Catalunya i els plans directors del Departament de Salut, i atenent els criteris d'equitat, eficiència, sostenibilitat i satisfacció de la ciutadania.
L'exercici de la planificació de serveis ha de permetre adaptar els criteris generals de planificació a les característiques substantives de cada territori i població, per tal d'orientar el desenvolupament i l'adequació dels serveis a les seves necessitats.
D'acord amb l'estructura de descentralització organitzativa del sistema sanitari de Catalunya, s'ha previst que el Mapa sanitari, sociosanitari i de salut pública es delimiti en base a la nova configuració organitzativa, de base territorial, del sistema de salut: els governs territorials.
D'altra banda, en aquesta tasca de planificació estratègica dels serveis de salut, el Departament de Salut ha de comptar amb un òrgan de direcció i amb la col·laboració d'experts tècnics que assessorin en el procés d'elaboració, revisió i execució del Mapa sanitari, sociosanitari i de salut pública.
Amb aquesta finalitat, es crea el Comitè de direcció del Mapa sanitari, sociosanitari i de salut pública.
Aquest Decret es dicta en exercici de la competència compartida que l'article 162.3 a) i c) de l'Estatut d'Autonomia de Catalunya atribueix a la Generalitat, i en exercici de la competència exclusiva sobre organització de l'Administració establerta a l'article 150 del mateix text legal.
A l'empara del que preveu l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, un cop dictaminat el projecte pel Consell de Treball Econòmic i Social, d'acord amb el dictamen de la Comissió Jurídica Assessora, a proposta del/de la conseller/a de Salut, i amb la deliberació prèvia del Govern,
1.1 El Mapa sanitari, sociosanitari i de salut pública és l'instrument de planificació mitjançant el qual el Departament de Salut determina les línies directrius per fer efectiu el desenvolupament dels serveis que conformen el sistema públic de salut per adequar-los a les necessitats de la població, d'acord amb els objectius del Pla de Salut de Catalunya i els plans directors del Departament de Salut, i atenent els criteris d'equitat, eficiència, sostenibilitat i satisfacció de la ciutadania.
1.2 A efectes d'aquest Decret es consideren serveis del sistema públic de salut de Catalunya els serveis sanitaris i sociosanitaris del sistema sanitari integral d'utilització pública de Catalunya i els serveis de salut pública.
1.3 Les línies estratègiques i els criteris de planificació del Mapa sanitari, sociosanitari i de salut pública són el marc de referència per al desplegament de l'ordenació de serveis en l'àmbit del sistema públic de salut.
1.4 Els criteris de planificació del Mapa sanitari, sociosanitari i de salut pública tindran en compte la perspectiva de gènere, especialment la promoció específica de la salut de les dones, incloent els serveis adreçats a l'atenció a condicions de salut relacionades amb les dones i aplicant polítiques específiques d'adaptació dels serveis per tal de prevenir i eliminar les situacions de discriminació que siguin observades.
El Mapa sanitari, sociosanitari i de salut pública ha d'incloure:
a) La valoració i l'anàlisi de la situació inicial i tendències que, a partir de les dades disponibles i estudis específics, abasti les característiques demogràfiques i les projeccions de població, la disponibilitat de recursos estructurals, professionals i tecnològics, l'accessibilitat als serveis, la demanda i la utilització dels serveis, la visió dels ciutadans i els professionals sobre l'atenció sanitària i la despesa del sistema públic de salut.
b) Les línies estratègiques que serveixin de referència comuna a tot el sistema públic de salut per a l'orientació dels serveis amb una perspectiva de futur.
c) Els criteris de planificació dels serveis sobre els quals es fonamentin les actuacions que ha d'impulsar el Departament de Salut per al desenvolupament i l'adequació dels serveis, d'acord amb les necessitats de la població.
Aquests criteris de planificació han de ser aplicables als diferents tipus de serveis i han de fer referència a les necessitats de coordinació entre ells, atenent a la seva interdependència, per tal d'afavorir la continuïtat assistencial.
d) Els escenaris territorials que estableixin les orientacions per al desenvolupament i adequació dels serveis a les necessitats de la població, en el context específic de cada territori i de les projeccions demogràfiques i de necessitats.
e) La identificació de serveis d'alta especialització i concentració que superin l'enfocament de planificació sobre la base dels escenaris territorials en ser de referència per al conjunt de Catalunya.
La plasmació dels criteris de planificació del Mapa sanitari, sociosanitari i de salut pública en forma d'escenaris territorials, d'acord amb l'establert a l'article 2.d) d'aquest Decret, es durà a terme en base a la realitat territorial de referència de les estructures per a la governabilitat territorial que es constitueixin en cada moment en l'àmbit de la salut.
Procediment d'elaboració, aprovació i consulta
4.1 Correspon al Departament de Salut, mitjançant la Direcció General de Planificació i Avaluació, elaborar l'avantprojecte de Mapa sanitari, sociosanitari i de salut pública.
4.2 L'avantprojecte de Mapa sanitari, sociosanitari i de salut pública serà aprovat, inicialment, pel Consell de Direcció del Servei Català de la Salut, amb presentació prèvia al Consell Català de la Salut.
Posteriorment, serà sotmès a tràmit d'informació pública i d'audiència d'aquelles entitats que tenen la representació i la defensa d'interessos afectats pel Mapa sanitari, sociosanitari i de salut pública.
4.3 El Mapa sanitari, sociosanitari i de salut pública és aprovat per acord del Govern de la Generalitat, a proposta del conseller o consellera de Salut.
4.4 El Mapa sanitari, sociosanitari i de salut pública, una vegada aprovat pel Govern de la Generalitat, s'ha de trametre al Parlament de Catalunya, en el termini màxim de 30 dies a fi que el conegui.
4.5 El Mapa sanitari, sociosanitari i de salut pública es podrà consultar en el lloc web del Departament de Salut [URL] i estarà a disposició de les persones interessades a la seu de la Direcció General de Planificació i Avaluació del Departament de Salut i dels serveis territorials d'aquest Departament.
5.1 El Mapa sanitari, sociosanitari i de salut pública s'actualitzarà periòdicament, de forma total o parcial, d'acord amb el procediment establert a l'article 4 d'aquest Decret, tenint en compte els canvis en les necessitats de la població, els resultats de l'avaluació dels serveis, els avenços en els coneixements científics i els àmbits de prioritat en la planificació de serveis que estableixi el Departament de Salut, d'acord amb el Pla de salut de Catalunya.
5.2 Correspon al Departament de Salut avaluar i fer el seguiment del procés d'implantació del Mapa sanitari, sociosanitari i de salut pública, així com efectuar-ne la seva actualització.
Creació del Comitè de direcció del Mapa
Es crea el Comitè de direcció del Mapa sanitari, sociosanitari i de salut pública de Catalunya adscrit al Departament de Salut, com a òrgan directiu en la determinació dels objectius i criteris generals de la planificació dels serveis i en el procés d'elaboració, revisió i execució del Mapa sanitari, sociosanitari i de salut pública.
Corresponen al Comitè de direcció del Mapa sanitari, sociosanitari i de salut pública les funcions següents:
a) Prioritzar els àmbits sobre línies estratègiques i criteris de planificació a incloure en el Mapa sanitari, sociosanitari i de salut pública.
b) Determinar els continguts que han de ser objecte de revisió en les actualitzacions periòdiques del Mapa sanitari, sociosanitari i de salut pública.
c) Dirigir els treballs d'actualització del Mapa.
d) Establir les vies de relació interdepartamental per a l'elaboració dels treballs del Mapa sanitari, sociosanitari i de salut pública i garantir en aquest àmbit de relació interdepartamental el seguiment i l'execució de les propostes, d'acord amb els criteris de planificació establerts.
Atesa l'actuació simultània i sinèrgica dels serveis de salut i socials, especialment en l'atenció sociosanitària, l'atenció a la salut mental i l'atenció a les persones amb situació de dependència, s'establiran vies de coordinació i col·laboració específiques amb els òrgans responsables de la planificació dels serveis socials de Catalunya.
8.1 El Comitè de direcció del Mapa sanitari, sociosanitari i de salut pública es compon dels membres següents:
b) Vicepresident/a: el/la director/a de Planificació i Avaluació del Departament de Salut.
El/La secretari/a general del Departament de Salut.
El/La director/a del Servei Català de la Salut.
El/La secretari/a d'Estratègia i Coordinació del Departament de Salut.
El/La subdirector/a del Servei Català de la Salut.
El/la director/a de l'Àrea de Serveis i Qualitat del Servei Català de la Salut.
El/la director/a gerent de l'Agència de Protecció de la Salut.
Una persona en representació del Departament competent en matèria de planificació territorial, urbanisme i infraestructures.
Una persona en representació del Departament competent en matèria de serveis socials.
Una persona en representació del Departament competent en matèria de medi ambient.
Una persona en representació de la Direcció General de Coordinació Interdepartamental del Departament de la Presidència.
Una persona en representació de l'Institut Català d'Assistència i Serveis Socials.
Tres professionals de reconeguda solvència i experiència en el camp de la planificació sanitària, designats/designades pel/per la conseller/a de Salut.
El/la cap de la Unitat del Mapa Sanitari, que actuarà com a secretari/a del Comitè.
8.2 El funcionament i el règim d'adopció d'acords del Comitè de direcció del Mapa sanitari, sociosanitari i de salut pública s'ha d'ajustar a les disposicions generals reguladores dels òrgans col·legiats.
8.3 El Comitè en la seva composició tendirà a aconseguir la paritat de gènere.
A aquests efectes, la designació de les persones membres que no ho siguin per raó del càrrec, haurà de garantir una presència mínima d'un 50% de dones, sempre que en la composició total del Comitè no s'arribi a aquest percentatge.
9.1 Correspon al Departament de Salut impulsar l'execució de les mesures de desenvolupament i adequació dels serveis que es derivin dels criteris de planificació recollits en el Mapa sanitari, sociosanitari i de salut pública.
9.2 El Servei Català de la Salut haurà d'adaptar la provisió de serveis, mitjançant els convenis i contractes de gestió de serveis sanitaris que formalitzi amb les entitats proveïdores de serveis sanitaris, per fer efectives les directrius de desenvolupament i d'adequació de serveis al territori que derivin del Mapa sanitari, sociosanitari i de salut pública.
Queda derogat el Decret de 7 de gener de 1980, pel qual s'aprova el Mapa Sanitari de Catalunya i l'Ordre de 26 de setembre de 1983, de creació del Comitè Director per al desplegament del Mapa Sanitari de Catalunya (DOGC núm. 370, de 7.10.1983).
Barcelona, 12 de febrer de 2008